edderkoppdyr
Store norske leksikon,Biologi,Dyreriket,Leddyr,Edderkoppdyr
Edderkoppdyr er en klasse av leddyr i underrekken Chelicerata, som omfatter blant annet edderkopper, midder og skorpioner.
Edderkoppdyrene er en svært stor klasse av leddyr. Noen sier de omfatter 85 000 arter, mens andre hevder at det finnes om lag 100 000 beskrevne arter. Det finnes et stort antall arter som ikke er beskrevet. Edderkoppdyrene er den nest største leddyrklassen. Beskrivelse Hode og bryst er vokst sammen til et hodebryststykke (forkropp) som hos middene er sammensmeltet med bakkroppen, hos de øvrige er det et tydelig skille. Bare midder og edderkopper har uleddet bakkropp. I motsetning til insektene mangler edderkoppdyrene følere og ekte kjever. De forreste munnføtter, chelicerene, danner små tenger, hos edderkoppene er disse omdannet til gripekjever med giftklo. De bakre munnføttene er enten store klør eller beinlignende føleorganer, pedipalper. De øvrige fire par lemmer er gangføtter.Edderkoppdyrene har enkle punktøyne. De er landdyr som ånder ved trakéer eller trakélunger (edderkopper).De fleste edderkoppdyr legger egg, men skorpionene føder unger. Systematikk Det er 13 ordener:  skorpioner (Scorpiones),  mikrosvepeskorpioner (Palpigradi)  korthalesvepeskorpioner (Schizomida)  solifuger eller valseedderkopper (Solifugae)  svepeskorpioner (Uropygi)  mosskorpioner (Pseudoscorpiones)  vevkjerringer (Opiliones)  edderkopper (Araneae)  amblypyger eller haleløse svepeskorpioner (Amblypygi)  ricinuler (Ricinulei) 3 ordener av midd (Opilioacariformes, Parasitiformes og Acariformes). Fossile edderkoppdyr Fossile edderkoppdyr er kjent allerede fra silur, men disse levde sannsynligvis i sjøen og åndet ved gjeller. De fleste nålevende ordener fantes i tidsperioden karbon. Les mer i Store norske leksikon leddyr fossile leddyr